Document ID: 32010D0280

DEĊIŻJONI TAL-KUMMISSJONI
tat-12 ta' Mejju 2010
li temenda d-Deċiżjoni 2006/968/KE li timplimenta r-Regolament tal-Kunsill (KE) Nru 21/2004 fir-rigward ta' linji gwida u proċeduri għall-identifikazzjoni elettronika tal-annimali ovini u kaprini
(notifikata bid-dokument numru C(2010) 3009)
(Test b’relevanza għaż-ŻEE)
(2010/280/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 21/2004 tas-17 ta' Diċembru 2003 li jistabbilixxi sistema għall-identifikazzjoni u r-reġistrazzjoni tal-annimali ovini u kaprini u li jemenda r-Regolament (KE) Nru 1782/2003 u d-Direttivi 91/102/KEE u 64/432/KEE (1), u b’mod partikolari l-Artikolu 9(1) tiegħu,
Billi:
(1)
Ir-Regolament (KE) Nru 21/2004 jipprevedi li kull Stat Membru għandu jistabbilixxi sistema għall-identifikazzjoni u r-reġistrazzjoni tal-annimali ovini u kaprini skont dan ir-Regolament. Skont ir-Regolament (KE) Nru 21/2004 l-annimali ovini u kaprini huma indentifikati mill-ewwel u t-tieni mezz ta' identifikazzjoni. Wieħed minn dawk il-mezzi ta' identifikazzjoni għandu jkun identifikatur elettroniku u l-ieħor identifikatur viżibbli.
(2)
Id-Deċiżjoni tal-Kummissjoni 2006/968/KE (2) tfassal linji ta' gwida u proċeduri għall-approvazzjoni ta' identifikaturi u ta' qarrejja għall-identifikazzjoni elettronika tal-annimali ovini u kaprini skont ir-Regolament (KE) Nru 21/2004. Id-Deċiżjoni tistipula r-rekwiżiti minimi dwar ċerti testijiet ta' konformità u ta' prestazzjoni għall-approvazzjoni ta' dak it-tagħmir sabiex ikun żgurat li l-identifikaturi elettroniċi jistgħu jinqraw madwar l-Unjoni u jissodisfaw id-distanzi minimi ta' qari kif stipulat fir-Regolament (KE) Nru 21/2004.
(3)
Il-proċeduri tat-test ġew stipulati skont il-metodi speċifikati fil-Ftehim Internazzjonali dwar il-Prattiki ta' Reġistrazzjoni tal-Kumitat Internazzjonali dwar ir-Reġistrazzjoni tal-Annimali (il-Linji Gwida ta' Reġistrazzjoni tal-ICAR). Il-Linji Gwida ta' Reġistrazzjoni tal-ICAR ġew żviluppati iktar u issa ġew sostitwiti mill-istandards ISO 24631-1, 24631-2, 24631-3 u 24631-4. Minħabba t-trasparenza, għandha ssir referenza diretta għall-punti rilevanti fl-istandards tal-ISO.
(4)
Matul ħajjithom, l-annimali jistgħu jiġu ttrasportati u b'hekk jistgħu jinżammu f'irziezet differenti. Jista' jkun meħtieġ li jiġu stabbiliti kriterji minimi ta' prestazzjoni għall-identifikaturi elettroniċi, sabiex ikun żgurat li dan l-apparat jista' jinqara skont il-kundizzjonijiet differenti fl-Unjoni kollha.
(5)
Sabiex jitnaqqas il-piż potenzjali amministrattiv, ir-rekwiżiti għall-proċedura ta' approvazzjoni għal qarrejja għandhom jiġu kkjarifikati. B'kuntrast mal-identifikaturi, ir-rekwiżiti li ma jorbtux għall-qarrejja għandhom jiġu stabbiliti fil-livell tal-Unjoni. Madankollu, l-Istati Membri jistgħu jkollhom il-possibilità li jistabbilixxu kriterji addizzjonali sabiex jiżguraw it-tħaddim tal-identifikazzjoni elettronika skont il-kundizzjonijiet speċifiċi ġeografiċi, klimatiċi u tal-ġestjoni tagħhom, jekk meħtieġ.
(6)
L-esperjenza prattika fl-implimentazzjoni tar-Regolament (KE) Nru 21/2004 wriet li huma meħtieġa biss għadd żgħir ta' laboratorji sabiex jitwettqu t-testijiet kollha previsti minn dak ir-Regolament. Għalhekk mhijiex meħtieġa proċedura speċifika għan-nominar ta' laboratorji nazzjonali għall-ittestjar fl-Istati Membri kollha. Huwa suffiċjenti li t-testijiet jitwettqu f'laboratorji akkreditati għal dawk it-testijiet skont l-istandard EN ISO/IEC 17025.
(7)
Id-Deċiżjoni 2006/968/KE għandha għaldaqstant tiġi emendata skont dan.
(8)
Il-miżuri previsti f’din id-Deċiżjoni huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2006/968/KE huwa emendat skont l-Anness ta' din id-Deċiżjoni.
Artikolu 2
Din id-Deċiżjoni għandha tapplika mill-1 ta' Lulju 2010.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, it-12 ta’ Mejju 2010.

Labels: 4
1
7
6
12